‘Zuma vertrou net koukus as hy stemme kan kontroleer’Pres. Jacob Zuma en adjunkpresident Cyril Ramaphosa. Mei 2017. Foto: Elmond Jiyane/GCIS Pres. Jacob Zuma is duidelik gekant teen ŉ geheime stemming. “Dit het vanmiddag geblyk uit ŉ vraag van die VF Plus of Zuma ŉ geheime stemming sal steun in die lig van die grondwethof se uitspraak oor die saak vandag,” het Corné Mulder, hoofsweep van die VF Plus, gesê. Die hof het onder meer bevind die speaker is wel by magte om te besluit of ŉ geheime stemming toegelaat kan word wanneer die mosie van wantroue in die president in die parlement ter tafel geneem word. “Op die vraag of hy ŉ geheime stemming sal steun, het die president geantwoord hy verkies dat die parlement moet bly stem soos met die vorige stemmings wat oop was en waar gesien kan word hoe elke lid stem,” het Mulder gesê. Mulder meen dit is duidelik dat Zuma nie sy party-koukus vertrou om oor hom te stem as hy nie elkeen se stem ná die stemmery kan kontroleer nie.